रक्षा मामलों से जुड़ी सेंसिटिव जानकारी विदेश भेजने का आरोप
CBI arrests defence journalist and ex-navy commandar in spying case: CBI ने डिफेंस जर्नलिस्ट विवेक रघुवंशी और पू्र्व नेवी कमांडर आशीष पाठक को जासूसी के आरोप में गिरफ्तार किया है।
CBI ने डिफेंस जर्नलिस्ट विवेक रघुवंशी और पू्र्व नेवी कमांडर आशीष पाठक को जासूसी के आरोप में गिरफ्तार किया है। एजेंसी ने दोनों को मंगलवार रात गिरफ्तार किया और बुधवार को स्पेशल CBI कोर्ट में पेश किया। कोर्ट ने दोनों को 6 दिन की CBI कस्टडी में भेज दिया है।
विवेक और आशीष पर आरोप हैं कि इन्होंने DRDO प्रोजेक्ट्स और रक्षा सौदों से जुड़ी संवेदनशील जानकारियां इकट्ठी कर विदेशी इंटेलिजेंस एजेंसियों को भेजीं। विवेक एक अमेरिकन डिफेंस न्यूज वेबसाइट- डिफेंस न्यूज के लिए लिखते हैं। लिंक्ड-इन पर विवेक ने लिखा है कि उन्हें रिपोर्टिंग का 32 साल से ज्यादा का अनुभव है।
ऑफिशियल सीक्रेट एक्ट के तहत मामला दर्ज
CBI ने मंगलवार को दिल्ली, यूपी, हरियाणा और जयपुर में 15 ठिकानों पर छापेमारी की थी। मीडिया रिपोर्ट्स के मुताबिक, दिल्ली पुलिस ने इस मामले में जर्नलिस्ट रघुवंशी के खिलाफ मामला दर्ज किया था। दिल्ली पुलिस पिछले साल सितंबर से इस मामले में जानकारी जुटा रही थी।
दिसंबर में जांच CBI को ट्रांसफर कर दी गई। एजेंसी ने उनके खिलाफ ऑफिशियल सीक्रेट एक्ट के सेक्शन 3 (जासूसी) और सेक्शन 120-बी (आपराधिक साजिश) के तहत मामला दर्ज किया गया।
दूसरे देशों से संबंध बिगड़ने का था खतरा 
सीबीआई प्रवक्ता के मुताबिक, आरोपी देश की रणनीतिक तैयारियों से जुड़ी सेंसिटिव जानकारियां जुटा रहे थे। वे भारत की फ्रेंडली देशों से डिप्लोमैटिक बातचीत की जानकारी भी इकट्ठी कर रहे थे। इसके बाद वे सारी जानकारी को दूसरे देशों की इंटेलिजेंस एजेंसियों को भेजते थे। एक अधिकारी ने बताया कि अगर ये जानकारी लीक हो जाती तो भारत के इन देशों से संबंध खराब होने का खतरा था।
CBI ने जब्त किए 48 इलेक्ट्रॉनिक डिवाइस
जांच के दौरान आरोपी से सेंसिटिव जानकारी वाले कई डॉक्यूमेंट्स जब्त किए गए। सीबीआई ने 48 इलेक्ट्रॉनिक डिवाइस भी जब्त किए हैं जिसमें लैपटॉप, टैबलेट, मोबाइल फोन, हार्ड डिस्क और पेन ड्राइव शामिल हैं। डिवाइस की जांच में सामने आया कि कई जगह से जानकारी जुटा रहे थे। आरोपी कई विदेशी एजेंट्स से जुड़े हुए थे। आरोपियों ने उनके साथ एग्रीमेंट भी किए हुए थे। उन पर विदेशों से बड़ी मात्रा में रुपए लेने के भी आरोप हैं।